Liggaam gevind ná plunderaars op waghuis toeslaanDie liggaam is onder die puin gevind nadat die gebou vroeër vandeesweek geplunder is. (Foto: Emer-G-Med) Die liggaam van ŉ man is onder die puin van ŉ waghuis gevind nadat dit vroeër vandeesweek ineengetuimel het toe ŉ groep plunderaars daarop toegeslaan het. Kyle van Reenen, woordvoerder van Emer-G-Med, sê paramedici het Saterdag omstreeks 23:00 ŉ oproep ontvang vir hulp in die Westmead-gebied naby Pinetown. “Berigte van die toneel dui daarop dat ŉ vragmotor tydens die onlangse plundering in die waghuis vasgejaag en die struktuur ineengestort het,” sê Van Reenen. Die eienaars het die perseel later van nader ondersoek en vermoed dat ŉ liggaam steeds onder die rommel vasgekeer was. “Ons spesialissoek-en-redding- en mediese reaksie-eenheid is saam met die polisie na die toneel.” Die liggaam van ŉ man, vermoedelik in sy dertigs, is onder die puin gevind en hidrouliese reddingstoerusting is gebruik om hom te bevry. Hy is op die toneel dood verklaar, sê Van Reenen. Die moontlikheid bestaan dat die slagoffer moontlik ŉ veiligheidswag was.